Breski Íhaldsflokkurinn tapaði tveimur þingsætum sem kosið var um í aukakosningum í gær. Viðbúið er að flokksmenn sæki enn harðar að Boris Johnson forsætisráðherra, sem stóð af sér vantrauststillögu á dögunum.
Frjálslyndir Demókratar sigruðu í öðru kjördæminu, Tiverton og Honiton í Devonskíri, þar sem Íhaldsflokkurinn hafði farið með sigur af hólmi í öllum kosningum í rúmlega öld.
Í hinu kjördæminu, Wakefield á Englandi norðanverðu, endurheimti Verkamannaflokkurinn þingsæti sem hann missti til Íhaldsflokksins 2019.
Boðað var til aukakosninganna þegar Imran Ahmad Kahn sagði af sér þingmennsku í Wakefield eftir að hafa verið dæmdur fyrir að brjóta kynferðislega á unglingspilti, og Neil Parish sagði af sér í Tiverton og Honiton eftir að hafa verið staðinn að því að horfa á klám í síma sínum þar sem hann sat í þingsal.
Tapið í aukakosningunum, sérstaklega í Tiverton og Honiton, er vatn á myllu andstæðinga Johnsons innan Íhaldsflokksins. Forsætisráðherrann stóð nýverið af sér vantrauststillögu í þingflokknum, þar sem 148 lýstu vantrausti á hann en 211 studdu hann til áframhaldandi setu.
Nicola Sturgeon, formaður Skoska þjóðarflokksins, sagði tapið niðurlægjandi fyrir Johnson. Með þessu hafi kjósendur sent Íhaldsflokknum skýr skilaboð um að forsætisráðherrann, sem sætir mikilli gagnrýni fyrir veisluhöld á meðan samkomutakmarkanir stóðu sem hæst, ætti að víkja.
Breski Íhaldsflokkurinn tapaði tveimur þingsætum sem kosið var um í aukakosningum í gær. Stjórnarandstaðan segir að kjósendur hafi lýst vantrausti á Boris Johnson forsætisráðherra.